七夕
作者：王之望
朝代：宋

paragraphs: 西風吹繁暑，夜氣初宜秋。
所居稍虛豁，得以消我憂。
獨眠堂中央，一榻無衾裯。
開軒敞南北，涼飈入翛翛。
是日七月七，三星已西流。
殘雲不成雨，縹緲當空浮。
雲行忽中斷，月彩爛不收。
影落庭樹間，枝葉如雕鎪。
草根有小蟲，微吟作啾啾。
豈復厭喧聒，更覺窗戶幽。
我欲終今夕，飛蚊不相謀。
喧我復齧我，驅去嗟無由。
但當我自屏，豈與汝輩仇。
閉門歸下帷，蝶夢尋莊周。